S-7199/2020

Dómur

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 27. október 2020, á hendur M-x-x S-x-x H-x-x, kt. [...], [...], [...], fyrir umferðarlagabrot með því að hafa, fimmtudaginn 9. júlí 2020, ekið bifreiðinni [...] sviptur ökurétti um Hringbraut í Reykjavík, við Grandatorg.

Telst brot þetta varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Verjandi ákærða krefst vægustu refsingar sem lög leyfa og hæfilegrar þóknunar sér til handa. Í máli verjanda kom meðal annars fram þegar umrætt brot hafi átt sér stað hafi ákærði verið að aka barni sínu upp á spítala sem hafði slasast í sundi. Ákærði hafi vitað að hann væri sviptur ökurétti en talið sig þurfa að aka umrætt skipti í ljósi aðstæðna. Kom einnig fram að ákærði mótmæli því að umrætt brot sé þriðja brot hans gegn umferðarlögum þar sem hann hafi ekki skilið inntak lögreglustjórasáttar sem hann undirritaði 25. nóvember 2019. Hann hafi því ekki vitað að hann hafi verið sviptur ökurétti fyrr en 5. maí 2020. Þá var einnig vísað til þess að ákærði hafi greitt allar sektir sem honum hafi verið gerðar með lögreglustjórasáttum vegna umferðarlagabrota og sé í dag með gild ökuréttindi. Vísaði verjandi m.a. til 1. – 3. tölul. 1. mgr. 70. gr. og 3. tölul. 74. gr. laga nr. 19/1940.

Taldi verjandi ákærða allt framangreint leiða til þess að hæfileg refsing í málinu sé sekt ekki fangelsi.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæðis í ákæru.

Ákærði er fæddur í [...]. Samkvæmt framlögðu sakavottorði, dagsettu 20. október 2020, hefur ákærða þrívegis verið gerð refsing með lögreglustjórasáttum vegna umferðarlagabrota. Fyrst 25. nóvember 2019 en þá var ákærða gert að greiða sekt fyrir of hraðan akstur og fyrir akstur undir áhrifum áfengis. Var ákærði einnig sviptur ökurétti í átta mánuði frá þeim degi að telja. Þann 5. maí 2020 var ákærða gert að greiða sekt fyrir akstur sviptur ökuréttindum. Nú síðast var ákærða gert að greiða sekt með lögreglustjórasátt 29. júní 2020 fyrir að hafa í annað sinn ekið sviptur ökuréttindum. Með hliðsjón af framangreindu verður í máli þessu því við það miðað að ákærða sé nú í þriðja sinn gerð refsing fyrir akstur sviptur ökurétti.

Að mati dómsins er ekki unnt að fallast á að ofangreind sjónarmið verjanda ákærða leiði til þess að refsing ákærða verði færð niður úr lágmarki samkvæmt dómvenju í sekt enda liggur fyrir að ákærði ók meðvitað sviptur ökurétti hinn 27. október 2020 og með þeirri háttsemi braut ákærði í þriðja sinn gegn 58. gr. umferðarlaga nr. 77/2019. Engin gögn liggja fyrir í málinu til stuðnings þeim refsimildunarástæðum sem ákærði telur vera fyrir hendi.

Að framangreindu virtu, með hliðsjón af sakarefni þessa máls og sér í lagi með vísan til dómvenju á þessu sviði, þykir refsing ákærða hæfilega ákveðin fangelsi í 30 daga.

Ekki er gerð krafa um sviptingu ökuréttar í ákæru.

Engan sakarkostnað leiddi af meðferð málsins.

Ákærði greiði málsvarnarþóknun skipaðs verjanda síns, G-kk-ef N-kk-ef G-kk-ef lögmanns, 94.240 krónur, að meðtöldum virðisaukaskatti.

Af hálfu ákæruvaldsins flutti málið K-kk-nf Ó-kk-nf aðstoðarsaksóknari fyrir E-kvk-þf H-kvk-þf aðstoðarsaksóknara.

S-kvk-nf D-kvk-nf J-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, M-x-x S-x-x H-x-x, sæti fangelsi í 30 daga.

Ákærði greiði málsvarnarþóknun skipaðs verjanda síns, G-kk-ef N-kk-ef G-kk-ef lögmanns, 94.240 krónur.

S-kvk-nf D-kvk-nf J-kvk-nf

D Ó M S O R Ð:

Ákærði, M-x-x S-x-x H-x-x, sæti fangelsi í 30 daga.

Ákærði greiði málsvarnarþóknun skipaðs verjanda síns, G-kk-ef N-kk-ef G-kk-ef lögmanns, 94.240 krónur.

S-kvk-nf D-kvk-nf J-kvk-nf